CELEX: 32020D1016
Language: hu
Date: 2020-06-24 00:00:00
Title: Az Európai Központi Bank (EU) 2020/1016 határozata (2020. június 24.) az Európai Központi Bank és a Hrvatska narodna banka közötti szoros együttműködés létrehozásáról (EKB/2020/31)

13.7.2020   
               
               
                  HU
               
               
                  Az Európai Unió Hivatalos Lapja
               
               
                  LI 224/4
               
            
         AZ EURÓPAI KÖZPONTI BANK (EU) 2020/1016 HATÁROZATA
         (2020. június 24.)
         az Európai Központi Bank és a Hrvatska narodna banka közötti szoros együttműködés létrehozásáról (EKB/2020/31)
         AZ EURÓPAI KÖZPONTI BANK KORMÁNYZÓTANÁCSA,
         tekintettel az Európai Unió működéséről szóló szerződésre,
         tekintettel az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról szóló, 2013. október 15-i 1024/2013/EU tanácsi rendeletre (1) és különösen annak 7. cikkére,
         mivel:
         
                     (1)
                  
                  
                     2019. május 27-én a Horvát Köztársaság értesítette az Európai Központi Bankot (EKB) az arra vonatkozó kérelméről, hogy az EKB és a Hrvatska narodna banka (a továbbiakban: HNB) között szoros együttműködést alakíthasson ki az 1024/2013/EU rendelet 7. cikke szerint.
                  
               
                     (2)
                  
                  
                     2019. július 12-én és 2020. április 7-én a Horvát Köztársaság elfogadta a vonatkozó nemzeti jogszabályokat annak biztosítására, hogy a HNB köteles legyen elfogadni az EKB által a felügyelt szervezetek vonatkozásában kért intézkedéseket, valamint hogy az EKB által az 1024/2013/EU rendelet alapján elfogadott jogi aktusok kötelező érvényűek és érvényesíthetőek legyenek a Horvát Köztársaságban. Az EKB értékelte ezeket a jogszabályokat, gyakorlati végrehajtásukat is figyelembe véve.
                  
               
                     (3)
                  
                  
                     2020. június 5-én az EKB elkészítette a Horvát Köztársaságban létesített egyes hitelintézetek átfogó értékelését. Ugyanazon a napon a HNB jóváhagyta az átfogó értékelés eredményét.
                  
               
                     (4)
                  
                  
                     2020. június 16-án az EKB tájékoztatta a Horvát Köztársaságot a szoros együttműködés kialakítására irányuló kérelem előzetes értékeléséről, lehetőséget teremtve utóbbinak álláspontja ismertetésére. A Horvát Köztársaság 2020. június 20-án válaszolt, egyetértett az értékeléssel és nem tett észrevételt.
                  
               
                     (5)
                  
                  
                     Az EKB/2014/5 határozat (2) 5. cikkének (1) bekezdése szerint, amennyiben az EKB arra a következtetésre jut, hogy teljesülnek az 1024/2013/EU rendelet 7. cikke (2) bekezdésének a)–c) pontjában foglalt kritériumok, az EKB a kérelmező tagállamhoz címzett, a szoros együttműködést létrehozó határozatot fogad el.
                  
               
                     (6)
                  
                  
                     Az EKB/2014/5 határozat 5. cikkének (2) bekezdése értelmében a szoros együttműködést létrehozó határozat megállapítja a felügyeleti feladatok EKB-ra történő átruházásnak módját, és a szoros együttműködés kezdőnapját,
                  
               ELFOGADTA EZT A HATÁROZATOT:
         
            1. cikk
            Szoros együttműködés létrehozása az EKB és a HNB között
            
               (1)   A Horvát Köztársaság által benyújtott információ alapján az EKB arra a következtetésre jut, hogy teljesülnek a HNB-vel való szoros együttműködés létrehozására irányuló, az 1024/2013/EU rendelet 7. cikke (2) bekezdésének a)–c) pontjában foglalt kritériumok.
            
            
               (2)   Az 1024/2013/EU rendelet 7. cikkének (2) bekezdése értelmében ez a határozat szoros együttműködést hoz létre az EKB és a HNB között az 1024/2013/EU rendelet 4. cikkének (1) és (2) bekezdésében és 5. cikkében említett területekre tartozó feladatok elvégzése céljából, a Horvát Köztársaságban székhellyel rendelkező felügyelt szervezetek vonatkozásában.
            
         
         
            2. cikk
            Fogalommeghatározások
            E határozat alkalmazásában a 468/2014/EU európai központi banki rendeletben (EKB/2014/17) (3) szereplő fogalommeghatározások alkalmazandók.
         
         
            3. cikk
            Jóhiszemű együttműködési kötelezettség és információcsere
            
               (1)   E határozat alkalmazásának kezdőnapjától kezdődően az EKB és a HNB köteles az 1024/2013/EU rendelet 6. cikkének (2) bekezdése alapján jóhiszemű együttműködést és információcserét folytatni.
            
         
         
            4. cikk
            Az EKB és a HNB közötti szoros együttműködés kezdőnapja
            
               (1)   Az EKB és a HNB közötti szoros együttműködés kezdőnapja 2020. október 1.
            
            
               (2)   Az (1) bekezdés sérelme nélkül a Horvát Köztársaságban létesített jelentős felügyelt szervezetek 468/2014/EU rendelet (EKB/2014/17) 110. cikke szerinti azonosítása céljára az EKB és a HNB közötti szoros együttműködés kezdőnapjának az e határozat alkalmazásának kezdőnapját kell tekinteni.
            
         
         
            5. cikk
            A felügyeleti feladatok EKB-ra történő átruházásnak módja
            
               (1)   2020. október 1-jétől kezdődően az EKB végzi az 1024/2013/EU rendelet 4. cikkének (1) és (2) bekezdésében és 5. cikkében említett területekre tartozó feladatokat a Horvát Köztársaságban székhellyel rendelkező felügyelt szervezetek vonatkozásában.
            
            
               (2)   Továbbá ettől az időponttól kezdődően:
               
                           a)
                        
                        
                           a HNB képviselője részt vesz és szavazati jogot gyakorol a felügyeleti testületben, az 1024/2013/EU rendelet 26. cikkével összhangban;
                        
                     
                           b)
                        
                        
                           a HNB képviselője részt vesz és adott esetben szavazati jogot gyakorol a felügyeleti testület irányítóbizottságában, az Európai Központi Bank felügyeleti testületének eljárási szabályzata (4) 11. és 12. cikkével összhangban;
                        
                     
                           c)
                        
                        
                           a HNB képviselői a prudenciális felügyelethez kapcsolódó politikai kérdések tekintetében részt vesznek olyan más bizottságokban és szervezeti alegységekben, amelyek az EKB munkáját segítik az EKB-ra az 1024/2013/EU rendelet által ruházott feladatok tekintetében, belső szabályaiknak megfelelően.
                        
                     
            
               (3)   A (2) bekezdéstől eltérően az e határozat alkalmazásának kezdőnapjától kezdődően a HNB felügyeleti testületben részt vevő képviselője részt vesz és szavazati jogot gyakorol azon tanácskozásokban, amelyek az EKB utasításainak elfogadására irányulnak a Horvát Köztársaságban létesített jelentős felügyelt szervezetek 468/2014/EU rendelet (EKB/2014/17) 110. cikke szerinti azonosítása tekintetében.
            
            
               (4)   A Horvát Köztársaságban létesített jelentős felügyelt szervezetek 468/2014/EU rendelet (EKB/2014/17) 110. cikke szerinti azonosítása tekintetében az EKB által a HNB-nek címzett utasításokról szóló értesítést követően a HNB kijelöli az alkoordinátorokat az adott közös felügyeleti csoportok vonatkozásában a 468/2014/EU rendelet (EKB/2014/17) 115. cikkének (3) bekezdése szerint, és indokolatlan késedelem nélkül tájékoztatja a kijelölésekről az EKB-t.
            
            
               (5)   A Horvát Köztársaságban létesített jelentős felügyelt szervezetek 468/2014/EU rendelet (EKB/2014/17) 110. cikke szerinti azonosítása tekintetében az EKB által a HNB-nek címzett utasításokról szóló értesítést követően a HNB a 468/2014/EU rendelet (EKB/2014/17) 48. cikke szerinti folyamatban lévő eljárásként azonosítja azokat a döntést igénylő, hivatalosan megindított felügyeleti eljárásokat, amelyek nem fejezhetők be 2020. október 1-je előtt. A folyamatban lévő eljárások azonosítása magában foglalja az 1024/2013/EU rendelet 4. cikke (1) bekezdésének a) és c) pontjában említett területekre tartozó feladatok elvégzésére vonatkozó eljárásokat.
            
         
         
            6. cikk
            Hatálybalépés
            Ez a határozat az Európai Unió Hivatalos Lapjában történő kihirdetését követő 14. napon lép hatályba.
         
         
            Kelt Frankfurt am Mainban, 2020. június 24-én.
            
               
                  az EKB elnöke
               
               Christine LAGARDE
            
         
         
            (1)  HL L 287., 2013.10.29., 63. o.
         
         
            (2)  Az Európai Központi Bank 2014/434/EU határozata (2014. január 31.) a mechanizmusban részt vevő azon tagállamok illetékes hatóságaival folytatott szoros együttműködésről, amelyek pénzneme nem az euro (EKB/2014/5) (HL L 198., 2014.7.5., 7. o.).
         
            (3)  Az Európai Központi Bank 468/2014/EU rendelete (2014. április 16.) az Egységes Felügyeleti Mechanizmuson belül az Európai Központi Bank és az illetékes nemzeti hatóságok, valamint a kijelölt nemzeti hatóságok közötti együttműködési keretrendszer létrehozásáról (SSM-keretrendelet) (EKB/2014/17) (HL L 141., 2014.5.14., 1. o.).
         
            (4)  Az Európai Központi Bank felügyeleti testületének eljárási szabályzata (HL L 182., 2014.6.21., 56. o.).